《拟古乐府五首同石闾作 其三 边笳曲》
清代·李锴

胡霜作苦风作酸，黄芦卷叶吹夜阑。牙旗萧萧堠火死，万马回首云中看。

寄语瓯脱儿，边笳且莫吹。朝来鏖战皋兰北，入耳军心有别离。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。